РЕГЛАМЕНТ (ЕО) № 1441/2007 НА КОМИСИЯТА
от 5 декември 2007 година
за изменение на Регламент (ЕО) № 2073/2005 относно микробиологичните критерии за храните
(Текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 852/2004 на Европейския парламент и на Съвета от 29 април 2004 г. относно хигиената на храните (1), и по-специално член 4, параграф 4 от него,
като има предвид, че:
(1)
Регламент (ЕО) № 2073/2005 на Комисията от 15 ноември 2005 г. относно микробиологичните критерии за храните (2) установява микробиологични критерии за определени микроорганизми и правила за прилагане, с които трябва да се съобразяват стопанските субекти в хранителната промишленост, когато изпълняват общите и специфичните хигиенни мерки, посочени в член 4 от Регламент (ЕО) № 852/2004. Регламент (ЕО) № 2073/2005 също постановява, че стопанските субекти в хранителната промишленост трябва да осигурят съответствието на храните с релевантните микробиологични критерии, установени в приложение I към цитирания регламент.
(2)
В глави 1 и 2 от приложение I към Регламент (ЕО) № 2073/2005 се посочват критерии за безопасност на храните и критерии за технологична хигиена по отношение на сухите специализирани храни за кърмачета и сухите диетични храни за специални медицински цели, предназначени за кърмачета на възраст под шест месеца (наричани по-долу „сухи храни за кърмачета и сухи диетични храни“). В част 2.2 от глава 2 от цитираното приложение се предвижда, че при откриване на Enterobacteriaceae в която и да било от пробите при изпитванията на сухи храни за кърмачета и сухи диетични храни съответната партида се изследва за наличие на Enterobacter sakazakii и Salmonella.
(3)
На 24 януари 2007 г. Научната група по биологични опасности (група BIOHAZ) на Европейския орган за безопасност на храните (ЕОБХ) излезе със становище по отношение на Enterobacteriaceae като индикатори за Salmonella и Enterobacter sakazakii. В него се заключава, че не е възможно да се установи взаимна зависимост между Enterobacteriaceae и Salmonella, както и каквато и да било универсална взаимосвързаност между Enterobacteriaceae и Enterobacter sakazakii. Все пак би могло да се установи взаимосвързаност между Enterobacteriaceae и Enterobacter sakazakii на ниво отделни предприятия.
(4)
Поради това постановеното с Регламент (ЕО) № 2073/2005 изискване за тестване, когато се установи наличие на Enterobacteriaceae в която и да било от пробите по отношение на сухи храни за кърмачета и сухи диетични храни за Salmonella и Enterobacter sakazakii, следва за в бъдеще да не се прилага. Част 2.2 от глава 2 от приложение I към въпросния регламент следва да бъде съответно изменена.
(5)
В съответствие с представеното на 9 септември 2004 г. становище на групата BIOHAZ към ЕОБХ относно микробиологичните рискове при храните за кърмачета и преходните храни, следва да бъдат установени микробиологичните критерии за Salmonella и Enterobacteriaceae по отношение на сухите преходни храни.
(6)
На 26 и 27 януари 2005 г. групата BIOHAZ към ЕОБХ представи становището си относно наличието на Bacillus cereus и други Bacillus spp. в храните. В него се стига до заключението, че една от основните мерки за контрол е регулирането на температурата и установяването на система на базата на принципите за анализ на опасностите и контрол в критични точки. Дехидратирани храни, в които е често срещано наличието на спори от патогенен Bacillus spp., след като бъдат хидратирани повторно в гореща вода, могат да благоприятстват развитието на Bacillus cereus. Някои дехидратирани храни, включително сухи храни за кърмачета и сухи диетични храни, се консумират от потребители, които са потенциално уязвими. В съответствие със становището на ЕОБХ броят на спори от Bacillus cereus в сухите храни за кърмачета и сухите диетични храни следва да бъде максимално ограничен по време на преработването и да се установят критерии за технологична хигиена като допълнение към добрите практики с цел намаляване на периода между производството и консумацията.
(7)
В глава 1 от приложение I към Регламент (ЕО) № 2073/2005 се предвижда референтен аналитичен метод за стафилококови ентеротоксини в определени сирена, мляко на прах и суроватка на прах. Въпросният метод беше преразгледан от референтната лаборатория на Общността за позитивни на коагулаза стафилококи. Следователно позоваването на този референтен аналитичен метод следва да бъде изменено. Глава 1 от приложение I към цитирания регламент следва да бъде съответно изменена.
(8)
В глава 3 от приложение I към Регламент (ЕО) № 2073/2005 се установяват правила за вземане на проби за анализ за Salmonella от кланични трупове на едър рогат добитък, прасета, овце, кози и коне. По смисъла на цитираните правила площта на вземането на проби трябва да покрива минимум 100 cm2 от всяко избрано за целта място. Въпреки това не е уточнен нито броят на местата за вземане на проби, нито минималната обща площ за вземане на проби. С оглед усъвършенстване прилагането на въпросните правила в Общността е целесъобразно да бъде уточнено допълнително в Регламент (ЕО) № 2073/2005, че за вземането на проби трябва да се избират най-предразположените към заразяване области и че е необходимо да се увеличи общата площ за вземане на проби. Глава 3 от приложение I към цитирания регламент следва да бъде съответно изменена.
(9)
За постигане на по-голяма яснота в законодателството на Общността е целесъобразно приложение I към Регламент (ЕО) № 2073/2005 да бъде заменено с текста, посочен в приложението към настоящия регламент.
(10)
Мерките, предвидени в настоящия регламент, са съобразени със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Приложение I към Регламент (ЕО) № 2073/2005 се заменя с текста на приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 5 декември 2007 година.